《余莅什七载壬申秋保荐赴都邑人士多赋诗见赠作此答之并示父老》
清代·纪大奎

子羔学未成，质美犹难恃。漆雕斯未信，焰然谢子使。

矧兹袜线艺，制锦无乃毁。七载殊兢兢，浩如涉渊水。

感诸澹台贤，非公不至止。瑶华忽赠音，惜别穷治理。

藐矣予何言，大哉礼乎礼。圣训万古存，民行端赖此。

愿农力耕桑，亲睦无我尔。愿士法诗书，敦行表乡里。

仁让既已兴，风俗日淳美。弟弟与兄兄，父父而子子。

无怀之民与，如斯而已矣。民和岁自稔，有司亦良喜。

作诗酬众心，身远神犹迩。揽辔行复来，此愿励终始。

作者简介：（1746—1825）清江西临川人，字向辰。乾隆四十四年举人。历知山东高河、昌乐、栖霞等县。嘉庆中任四川什邡知县，捕获清凉教首吴忠友，解散其徒。通阴阳历算等学。有《双桂堂稿》等。